《自京之楚州》
宋代·李复

隋柳桥边一问津，便将行止付舟人。
土风入眼乡闾异，客路关心童仆亲。
淮水烟开渔市晓，龟山云动佛香春。
共传米价年来贱，取次东游不畏贫。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。